Gŵyl Agor Drysau

Gŵyl theatr ryngwladol ar gyfer cynulleidfaoedd ifanc yw'r ffordd y disgrifia gwefan Gŵyl Agor Drysau ei hun. Caiff ei threfnu gan Gwmni Theatr Arad Goch a sefydlwyd fel cwmni theatr mewn addysg.

Cynhelir perfformiadau, gweithdai a sgyrsiau yn nhref Aberystwyth, sef cartref yr ŵyl, ac mewn theatrau eraill yng Nghymru.

Nod yr ŵyl yw rhoi’r cyfle i blant, pobl ifanc a theuluoedd weld cynyrchiadau theatr tramor, a rhoi cyfle i raglenwyr a chynhyrchwyr rhyngwladol brofi cyfoeth celfyddydau perfformio Cymru. Mae hefyd yn darparu gofod ar gyfer deialog ac yn annog cydweithio a rhannu syniadau.

Sefydlu
Sefydlwyd yr ŵyl yn 1996. Cynhaliwyd y degfed ŵyl rhwng 12-16 Mawrth 2024.

Yn ôl y sylfaenydd, Jeremy Turner, "Mae'r Ŵyl Agor Drysau, sy'n digwydd eto cyn hir, yn faner bwysig i ni lle ni'n gwahodd cwmni o dramor i ddod i Gymru i weithio gyda ni."

Hanes
Cynhelir yr ŵyl oddeutu bob 3 mlynedd. Mae Gŵyl Agor Drysau wedi ei chynnal yn: 1996, 2000, 2003, 2005, 2008, 2010, 2012, 2014, 2019, a 2024.

Roedd gŵyl 2024 yn cynnwys cwmnïau threatr a pherfformiadau o Gymru, Yr Eidal, Gwlad Belg, Awstralia, Iwerddon, Lloegr, a'r Ffindir. Yn y 10fed Gŵyl Agor Drysau rhwng 12-16 Mawrth 2024, cynhaliwyd cyfanswm o 53 perfformiad theatrig, gan 19 cwmni o Gymru a thramor. Daeth 5,705 o gyfranogwyr neu aelodau'r gynulleidfa i’r gwahanol berfformiadau yn ystod yr ŵyl. Roedd y perfformiadau ar draws tref Aberystwyth a Cheredigion.

Cennad
Nododd Cyfarwyddwr yr Ŵyl a Chwmni Theatr Arad Goch, Jeremy Turner amcanion yr Ŵyl yn rhaglen yr digwyddiad gyntaf yn 1996 fel a ganlyn: 
 Cyfle i ymarferwyr a chynulleidfaoedd o Gymru weld gwaith o dramor
 Creu llwyfan a ffenest-siop i waith o Gymru
 Rhoi cyfle i ni ystyried ein gwaith o fewn cyd-destun ryngwladol a rhyng-ddiwylliannol
 Datblygu ar y gynhadledd Theatr-Mewn-Addysg a gynhaliwyd yn flynyddol ers 14 mlynedd; trefnir trafodaethau yn ystod yr Ŵyl gan ddefnyddio'r perfformiadau a'u hamrwyiaethau fel testunau trafod; ceir trafodaeth ar 'THEATR, RHYFEL A PHOBL IFANC', ac ar 'MYTHOLEG, LLÊN WERIN A THEATR I BOBL IFANC'
 Creu cyfle i drafod perthnasedd a phwysigrwydd theatr i bobl ifainc mewn diwylliannol ac ieithoedd lleiafrifol

Cyfeiriadau

Dolenni allanol
 Gwefan Gŵyl Agor Drysau

Categori:Theatr yng Nghymru
Gŵyl Agor Drysau
Categori:Aberystwyth
Categori:Drama
Categori:Theatr Gymraeg